Байназар халҡы кәсепселек, һөнәрселек менән шөғөлләнгән. Һалабаш һалғандар, септә һуҡҡандар, арҡан ишкәндәр, ағас әҙерләп ҡыуғын ҡыуғандар, туғын бөккәндәр, саналар (бәләкәй һәм ат саналары) яһағандар. Аҙаҡ уларҙы сана йәки арбаға тейәп, Әүжән, Темәс йәки башҡа баҙарҙарға апарып, уларҙы игенгә, сәйгә, тоҙға йәки башҡа кәрәк-яраҡҡа алмашҡандар. Халыҡ баҙар, йәйләүҙәр, Исламбай һәм Аҫҡар ауылдарын тоташтырған был әһәмиәтле юлдарҙы тәртиптә тоторға тырышҡан.